নিজস্ব প্রতিবেদন : পাভলভে মানসিক ভারসাম্যহীন এক রোগীকে বেধড়ক মারধরের অভিযোগ উঠল লালবাজারের ২ পুলিসকর্মীর বিরুদ্ধে। অভিযোগ, মানসিক ভারসাম্যহীন ওই রোগীকে বাঁশ দিয়ে পেটানো হয়। মারের চোটে গুরুতর জখম হন ওই রোগী। রক্তাক্ত অবস্থায় তাঁকে ন্যাশনাল মেডিক্যাল কলেজে নিয়ে যাওয়া হয়। বর্তমানে সেখানেই চিকিত্সাধীন রয়েছেন ওই রোগী। জানা গেছে, এদিন হাবরা থেকে পাভলভে নিয়ে আসা হয় ওই রোগীকে। হাসপাতালে প্রথম দিন হওয়ায় কিছুটা অস্থির ছিলেন তিনি। সেইসময় ২ পুলিস কর্মীর সঙ্গে তিনি অভব্য আচরণ করেন বলে অভিযোগ। তাতেই ওই পুলিসকর্মীরা মেজাজ হারায় বলে দাবি পাভলভ কর্তৃপক্ষের। তাদেরও আরও দাবি, জখম পুলিসকর্মী বর্তমানে চিত্তরঞ্জন ন্যাশনাল মেডিক্যাল কলেজে চিকিত্সাধীন। পুরো ঘটনাটির তদন্ত করে দেখা হচ্ছে। যদিও রোগীর পরিবারের লোকের অভিযোগ, পুলিসের হাত থেকে ওই ব্যক্তিকে ছাড়াতে গেলে তাঁদেরও মারধর করা হয়। শেষে অন্য রোগীর পরিজনেরা বাধা দিলে পালিয়ে যায় অভিযুক্ত ২ পুলিস কর্মী। এই ঘটনায় তপসিয়া থানায় অভিযোগ দায়ের করেছে রোগীর পরিবার।